Document ID: 32009D0360

ODLOČBA KOMISIJE
z dne 30. aprila 2009
o dopolnitvi tehničnih zahtev za opredelitev odpadkov iz Direktive 2006/21/ES Evropskega parlamenta in Sveta o ravnanju z odpadki iz rudarskih in drugih ekstraktivnih dejavnosti
(notificirano pod dokumentarno številko C(2009) 3013)
(2009/360/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive 2006/21/ES Evropskega parlamenta in Sveta z dne 15. marca 2006 o ravnanju z odpadki iz rudarskih in drugih ekstraktivnih dejavnosti ter o spremembi Direktive 2004/35/ES (1) in zlasti člena 22(1)(e) Direktive,
ob upoštevanju naslednjega:
(1)
Direktiva 2006/21/ES določa opredelitev odpadkov kot del načrta ravnanja z odpadki, ki so ga sestavili upravljavci rudarskih in drugih ekstraktivnih dejavnosti, odobril pa ga je pristojni organ. Priloga II k navedeni direktivi vsebuje seznam nekaterih vidikov, ki jih je treba vključiti v opredelitev odpadkov.
(2)
Namen opredelitve rudarskih odpadkov je pridobiti ustrezne informacije o odpadkih, s katerimi je treba ravnati, da se lahko ocenijo in spremljajo njihove lastnosti, obnašanje in značilnosti ter tako zagotovi dolgoročno ravnanje v skladu z okoljsko varnimi pogoji. Poleg tega mora opredelitev rudarskih odpadkov poenostaviti določitev možnosti za ravnanje s takimi odpadki in s tem povezanih ukrepov za ublažitev, da se zagotovi varstvo zdravja ljudi in okolja.
(3)
Potrebne informacije in podatke za opredelitev rudarskih odpadkov je treba zbirati na podlagi obstoječih ustreznih in primernih informacij ali po potrebi z vzorčenjem in preskušanjem. Treba je zagotoviti, da so informacije in podatki za opredelitev odpadkov primerni, ustrezne kakovosti in reprezentativni za odpadke. Te informacije je treba ustrezno utemeljiti v načrtu ravnanja z odpadki, da se v celoti izpolnijo zahteve pristojnega organa.
(4)
Raven podrobnosti informacij, ki jih je treba zbrati in s tem povezane potrebe vzorčenja ali preskušanja, je treba prilagoditi vrsti odpadkov, možnemu tveganju za okolje in načrtovanemu objektu za ravnanje z odpadki. S tehničnega vidika je treba omogočiti sprejetje iterativnega pristopa, da se zagotovi primerna opredelitev odpadkov.
(5)
Odpadke, ki so opredeljeni kot inertni v skladu z merili iz Odločbe Komisije 2009/359/ES (2), je s tehničnega vidika primerno oprostiti dela geokemičnega preskušanja.
(6)
Ukrepi, predvideni s to odločbo, so v skladu z mnenjem odbora, ustanovljenega s členom 18 Direktive 2006/12/ES Evropskega parlamenta in Sveta (3) -
SPREJELA NASLEDNJO ODLOČBO:
Člen 1
Opredelitev odpadkov
1. Države članice zagotovijo, da je opredelitev odpadkov, ki jo izvedejo upravljavci rudarskih in drugih ekstraktivnih dejavnosti, v skladu s to odločbo.
2. Opredelitev odpadkov zajema naslednje skupine informacij, kot je določeno v Prilogi:
(a)
osnovne informacije;
(b)
geološko ozadje nahajališča, ki se izkorišča;
(c)
naravo odpadkov in predvideno ravnanje z njimi;
(d)
geotehnično obnašanje odpadkov;
(e)
geokemične lastnosti in obnašanje odpadkov.
3. Pri ocenjevanju geokemičnega obnašanja odpadkov se upoštevajo merila za opredelitev inertnih odpadkov, ki so določena v Odločbi 2009/359/ES. Če so na podlagi navedenih meril odpadki opredeljeni kot „inertni“, je treba zanje opraviti le ustrezni del geokemičnega preskušanja iz točke 5 Priloge.
Člen 2
Zbiranje in ocenjevanje informacij
1. Informacije in podatki, ki so potrebni za opredelitev odpadkov, se zbirajo v vrstnem redu, ki je določen v odstavkih 2 do 5.
2. Uporabljajo se obstoječe preiskave in študije, ki zajemajo obstoječa dovoljenja, geološke raziskave, podatke o podobnih lokacijah, sezname inertnih odpadkov, primerne sisteme potrjevanja, evropske ali nacionalne standarde za podoben material, ki izpolnjujejo tehnične zahteve iz Priloge.
3. Ocenjujeta se kakovost in reprezentativnost vseh informacij, ugotavljajo se možne manjkajoče informacije.
4. Kakor manjkajo informacije, potrebne za opredelitev odpadkov, se sestavi načrt vzorčenja v skladu s standardom EN 14899, vzorci pa se vzamejo v skladu s tem načrtom vzorčenja. Načrti vzorčenja temeljijo na informacijah, ki so opredeljene kot nujne, vključno z naslednjim:
(a)
namen zbiranja podatkov;
(b)
program preskušanja in zahteve vzorčenja;
(c)
kraj vzorčenja, npr. vzorčenje v izvrtanem jedru, odkopnem čelu, transportnem traku, jalovišču, usedalnem bazenu in na drugih primernih mestih;
(d)
postopki in priporočila za število, velikost, maso, opis in obdelavo vzorcev.
Oceniti je treba zanesljivost in kakovost rezultatov vzorčenja.
5. Oceniti je treba rezultate postopka opredelitve. Po potrebi je treba zbrati dodatne informacije na podlagi iste metodologije. Končni rezultat se upošteva pri načrtu ravnanja z odpadki.
Člen 3
Ta odločba je naslovljena na države članice.
V Bruslju, 30. aprila 2009

Labels: 12
14
20